text: Læse-ferie med fuld fart på
  14 maj 2013 kl. 09.03
  De ungdommelige tyske turister er rejst hjem fra Blåvand, og nu skal der gøres rent og repareres efter dem.
  Det er ikke så slemt, som det var sidste år, siger Torben Krog, der er leder af udlejningsbureauet DanCenter. Der skal repareres i op mod hvert femte af de udlejede huse, hvor det måske er gået så hedt til, at et bord eller en stol er knækket.
  - Men sådan kan det også gå, når vi har almindelige familier i husene, siger Torben Krog. Han er lettet over, at alle huse kan lejes ud omgående. Værre er skaderne ikke.
  
  Kopi af passet
  Torben Krog vurderer, at det har lagt en dæmper på gemytterne, at der jævnligt har været patruljer i området for at kontrolle, om alt er gået rigtigt til. Belært af erfaringerne har DanCenter også taget kopier af gæsternes pas, så det er muligt at finde ud af, hvor regningen for reparationer skal sendes hen.
  De unge tyske turister har været gymnasie-elever, der i princippet har været på læse-ferie i Blåvand. Flere steder med fuld fart på alt muligt andet end bøgerne.
  